b'\n_START_ARTICLE_\nFlamenko\n_START_PARAGRAPH_\nFlamenko je glasbeni in plesni stil, ki izhaja iz Andaluzije in se je razvil iz ljudske glasbe zna\xc4\x8dilne za ju\xc5\xbeno \xc5\xa0panijo. Osnovni elementi flamenko glasbe so petje, kitara in ples._NEWLINE_Flamenko, kot ga poznamo danes, se je formiral \xc5\xa1ele v zadnji tretjini 19. stoletja, ko se je iz ljudske tradicije preoblikoval v umetnost in pridobil tovrstno denominacijo. Njegove korenine pa segajo dale\xc4\x8d nazaj v zgodovino. \xc4\x8ceprav se flamenko tradicija tesno povezuje z andaluzijskimi cigani, ki so pri\xc5\xa1li v \xc5\xa0panijo v 15. stoletju, so nanj vplivale tudi raznovrstne druge kulture in etni\xc4\x8dne skupine, med njimi se najve\xc4\x8dkrat omenja jude, arabce, moriske in payose (denominacija, s katero so cigani ozna\xc4\x8devali tiste, ki niso bili del njihove skupnosti). Flamenko je izredno ekspresivna in izrazna glasbena zvrst, saj je \xc5\xbee od samega za\xc4\x8detka slu\xc5\xbeila ljudstvu, ujetemu v te\xc5\xbeke dru\xc5\xbebenoekonomske okoli\xc5\xa1\xc4\x8dine, za izra\xc5\xbeanje svojih \xc4\x8dustev._NEWLINE_16. novembra 2010 je UNESCO razglasil flamenko za eno od mojstrovin svetovne kulturne dedi\xc5\xa1\xc4\x8dine.\n_START_SECTION_\nPles\n_START_PARAGRAPH_\nFlamenko je solo ples, ki ga ple\xc5\xa1ejo mo\xc5\xa1ki ali \xc5\xbeenske. Prepoznavne zna\xc4\x8dilnosti so trdnost, udarnost, introvertiranost in te\xc5\xbenja giba k tlom, pri \xc4\x8demer imajo pomembno vlogo noge, ki s pomo\xc4\x8djo posebnih flamenko \xc4\x8devljev narekujejo ritem. Poznamo razli\xc4\x8dne tehnike nog: punteado, desplante ali pateo, zapateado ali taconeo. \xc4\x8ceprav je velik poudarek na nogah, se ple\xc5\xa1e s celotnim telesom, pri \xc4\x8demer se dopolnjujeta eleganca in trdnost._NEWLINE__NEWLINE_Kitara je glavni in\xc5\xa1trument, ki spremlja ples, najve\xc4\x8dkrat se pridru\xc5\xbei tudi ploskanje, tleskanje ali kastanjete. Flamenko je abstrakten ples, ki dopu\xc5\xa1\xc4\x8da veliko improvizacije, pri \xc4\x8demer se plesalec mora prepustiti svojemu \xc4\x8dutenju.\n_START_SECTION_\nKitara\n_START_PARAGRAPH_\n\xc5\xa0panska kitara kot in\xc5\xa1trument izvira iz posebnega tipa lutnje z dolgim vratom, ki so jo na iberski polotok prinesli Arabci v 12. stoletju. \xc5\xa0ele v 19. stoletju pa se pojavijo prve prave flamenko kitare po zaslugi Antonia de Torres Jurada (1817-1892), ki jim je dal obliko kakr\xc5\xa1no poznamo dandanes. Flamenko kitara se lo\xc4\x8di od klasi\xc4\x8dne po leseni glavi, manj\xc5\xa1em trupu, je la\xc5\xbeja, obod in dno sta iz ciprese, dr\xc5\xbealo za strune je nizko, prav tako kobilica, saj omogo\xc4\x8data la\xc5\xbeje igranje ligature na levi roki, ob zvo\xc4\x8dnici imajo najve\xc4\x8dkrat name\xc5\xa1\xc4\x8den golpeador, saj se kitaro uporablja tudi kot tolkalo, itd.\xc2\xa0 \xc2\xa0\xc2\xa0_NEWLINE_Z glasbenega vidika je za flamenko kitaro zna\xc4\x8dilna andaluzijska letvica ali kadenca, ki jo sestavljajo A mol, G dur, F dur ter E dur.\n_START_SECTION_\nStruktura\n_START_PARAGRAPH_\nTradicionalni flamenko, tisti, ki se ple\xc5\xa1e v tablaosih, ima natan\xc4\x8dno dolo\xc4\x8deno strukturo. Vsaka zvrst ima malenkost druga\xc4\x8dno razli\xc4\x8dico te strukture, naslednji elementi pa so klju\xc4\x8dni ne glede na zvrst._NEWLINE_Kitarski in pevski uvod (salida del cante): Kitara dolo\xc4\x8di in sporo\xc4\x8di poslu\xc5\xa1alcu tonaliteto in zvrst. Pevec odpoje zna\xc4\x8diln uvodni del, ki ustreza dolo\xc4\x8deni zvrsti. Npr.: ayeo, tirititr\xc3\xa1n, lereles, laralas itd. Pleselec med tem \xc4\x8dasom sedi in spremlja s ploskanjem ali pa se sprehodi po ritmu na oder (paseo)._NEWLINE_Falseta: Flaseta je kraj\xc5\xa1i melodi\xc4\x8dni del, v katerem je v ospredju kitarist. Plesalec spremlja kitarista z lahkotnej\xc5\xa1o koreografijo in zaklju\xc4\x8di z llamado._NEWLINE_Llamada: kombinacija mo\xc4\x8dnje\xc5\xa1ih udarcev nog, s katerimi se sporo\xc4\x8di pevcu, da naj za\xc4\x8dne s petjem prve kitice. Namesto llamade plesalec lahko naredi sekvenco imenovano subida de pies, ki pospe\xc5\xa1i hitrost in se zaklju\xc4\x8di s sekvenco izredno mo\xc4\x8dnih udarcev imenovanih cierre. Llamada pomeni klic, saj s tem elementom plesalec pokli\xc4\x8de pevca, da odpoje naslednjo kitico._NEWLINE_Remate: Odlo\xc4\x8den zaklju\xc4\x8dek plesalca po vsaki kitici, ki iz gledalca po navadi izvabi znamenit vzklik,\xc2\xa0\xc2\xbb\xc2\xa1ol\xc3\xa9!\xc2\xab._NEWLINE_Escobilla: Dalj\xc5\xa1a sekvenca cepetanja ali topotanja s petami (zapateo ali taconeo), ki se za\xc4\x8dne v preprostem in po\xc4\x8dasnem ritmu in prehaja v vedno hitrej\xc5\xa1ega in zahtevnej\xc5\xa1ega. V tem delu je v ospredju plesalec._NEWLINE_Kitice in markiranje: V teh delih je v ospredju vokalist. Plesalec ga spremlja le s telesnimi gibi ali lahkotnej\xc5\xa1imi nogami, da ne preglasi petja.\n_START_SECTION_\nZgodovina\n_START_PARAGRAPH_\nPo \xc5\xa1panski vojni za neodvisnost v \xc4\x8dasu napoleonskih vojn se \xc5\xa0panija ideolo\xc5\xa1ko razdeli na tiste, ki so sprejeli mo\xc4\x8dan francoski vpliv in tiste, ki so se mu uprli. Slednji so si prizadevali o\xc5\xbeiviti \xc5\xa1pansko nacionalno zavest in na\xc5\xa1li prototip v andaluzijskem ciganu. Odprtje \xc5\xa1ol za bikoborbo v Rondi in Sevilji skupaj z vsesplo\xc5\xa1nim navdu\xc5\xa1enjem nad andaluzijskim duhom, ki je bil ob\xc4\x8dudovan tudi s strani evropskih potujo\xc4\x8dih romantikov, so omogo\xc4\x8dili prodor andaluzijske kulture na sam dvor v Madridu._NEWLINE_V tem \xc4\x8dasu besedila pesmi pridobijo tudi politi\xc4\x8dno vsebino. Leta 1812 se v C\xc3\xa1dizu razglasi prva \xc5\xa1panska ustava, ki se je zgledovala po francoski in veljala za eno najbolj liberalisti\xc4\x8dnih svojega \xc4\x8dasa. V skladu z naprednimi liberalnimi idejami so tudi flamenko besedila izra\xc5\xbeala protest absolutisti\xc4\x8dni vladavini Ferdinanda VII in imperialisti\xc4\x8dni politiki \xc5\xa1panske krone, ki je mnoge poslala slu\xc5\xbeit voja\xc5\xa1ki rok \xc4\x8dez ocean. Stik s kolonijami in afroameri\xc5\xa1ko kulturo je pomenil medsebojni vpliv med glasbenimi zvrstmi obeh kontinentov. Za flamenko najbolj reprezentativen rezultat so cantes de ida y vuelta._NEWLINE_Kot simbol narodne zavesti se flamenko zopet pojavi v \xc4\x8dasu diktature (1939-1975) in do velike mere slu\xc5\xbei politi\xc4\x8dni ideologiji, ki nadvlada v tem \xc4\x8dasu. Za tovrstne namene je bil prilagojen in okrnjen pod vplivom stroge cenzure. V 60. letih pa se vse ve\xc4\x8d umetnikov za\xc4\x8dne upirati totalitarnemu re\xc5\xbeimu in svoje nesogla\xc5\xa1anje in upor izra\xc5\xbeajo v besedilih pesmi._NEWLINE_V 70. letih prej\xc5\xa1njega stoletja, v \xc4\x8dasu tranzicije se v \xc5\xa0paniji zgodijo \xc5\xa1tevilne dru\xc5\xbebene in politi\xc4\x8dne spremembe. Prej totalitaristi\xc4\x8den re\xc5\xbeim ni dopu\xc5\xa1\xc4\x8dal tolik\xc5\xa1nega prodora glasbenih vplivov iz Evrope in Amerike, ki v \xc4\x8dasu tranzicije mo\xc4\x8dno vplivajo na flamenko. Zahvaljujo\xc4\x8d legendarnima kitaristoma Pacu de Luc\xc3\xadi in Manolu Sanl\xc3\xbacarju se flamenko preoblikuje in obogati z drugimi glasbenimi \xc5\xbeanri, kot so jazz, arabska in brazilska glasba, salsa, bossa nova, klasi\xc4\x8dna, prav tako pa se vklju\xc4\x8di nove in\xc5\xa1trumente, na primer kahon in pre\xc4\x8dno flavto. Prelomne spremembe doprinese tudi Juan Pe\xc3\xb1a El Lebrijano, ki je flamenko zdru\xc5\xbeil z glasbo andalus\xc3\xad (zvrst arabske glasbe v severni Afriki) in Enrique Morente, ki je bil sprva naklonjen purizmu, kasneje pa je v flamenko za\xc4\x8del vna\xc5\xa1ati rock elemente. Enrique Morente, kakor tudi slavni vokalist Camar\xc3\xb3n de la Isla sta se kot glasbenika izoblikovala v skladu s tradicijo, ampak slovita predvsem zaradi svojih drznih inovacij. Pomembno je razumeti, da so vse te spremembe spo\xc5\xa1tovale dotedanjo flamenko zapu\xc5\xa1\xc4\x8dino in se na njej osnovale. Umetniki niso izumljali novih zvrsti, temve\xc4\x8d jih le obogatili. Camar\xc3\xb3n in Morente sta mo\xc4\x8den vpliv pustila tudi v svojih besedilih. V tradicionalne kitice sta vklju\xc4\x8dila dela klasi\xc4\x8dnih in modernih pesnikov, kot so Lope de Vega, San Juan de la Cruz, Miguel Hern\xc3\xa1ndez, Alberti, Garc\xc3\xada Lorca, Fernando Villal\xc3\xb3n, Al Mutamid, Ibn Hazem, brata Machado, Fernando Pessoa, Borges, itd. \xc4\x8demur so kasneje sledili \xc5\xa1tevilni pevci._NEWLINE_ _NEWLINE_Flamenko opera_NEWLINE_Med letom 1920 in 1955 se flamenko pojavi tudi v gledali\xc5\xa1\xc4\x8du in na arenah za bikoborbe pod imenom flamenko opere. Poimenovanje je bila zgolj zvija\xc4\x8da podjetnikov, ki so \xc5\xbeeleli zaslu\xc5\xbeiti \xc4\x8dim ve\xc4\x8d. V tem \xc4\x8dasu so se flamenko spektakli raz\xc5\xa1irili ne samo po celotni \xc5\xa0paniji, temve\xc4\x8d tudi po svetu. Popularizacija in narek kapitalizma sta delno izrinila najbolj stare in temeljne stile flamenka, medtem ko so bolj lahkotni stili, kot so canti\xc3\xb1as, cantos de ida y vuelta (pesmi prihoda in odhoda) in pa fandangos, pri\xc5\xa1li v ospredje. _NEWLINE_Cafes cantantes_NEWLINE_V drugi polovici 19. stoletja in v za\xc4\x8detku 20. stoletja se pojavijo cafes cantantes, no\xc4\x8dni lokali, ki so pomenili veliko prelomnico za razvoj flamenka. Glasbeniki so iz ulic pre\xc5\xa1li na odrske deske in nastopi, ki so jih prirejali, so postajali vedno bolj profesionalni. Napredek v tehniki in kvaliteti je spodbudila predvsem tekmovalnost med umetniki, prav tako je vplivala na razvoj \xc5\xa1tevilnih stilov. Tovrstni lokali so se raz\xc5\xa1irili po celotni \xc5\xa0paniji in omogo\xc4\x8dili nadaljnji razvoj.\n_START_SECTION_\nZvrsti\n_START_PARAGRAPH_\nFlamenko se deli na ve\xc4\x8d podzvrsti ali stilov, ki se imenujejo palos. Vsaka zvrst ima svoje ime in se razlikuje od drugih bodisi po ritmi\xc4\x8dni strukturi, tonaliteti bodisi po lastnostih, ki jo opredeli kot veselja\xc5\xa1ko oziroma resnobno zvrst._NEWLINE_Saeta_NEWLINE_Saeta je ljudska pesem, ki spremlja procesije v \xc4\x8dasu Velike no\xc4\x8di. Flamenko Saeta izhaja iz tovrstnega petja in se v svoji prvi obliki pojavi okoli leta 1840, zaznamuje pa jo izrazito po\xc4\x8dasno in monotono petje. V 20. stoletju jo dokon\xc4\x8dno izoblikujeta Enrique El Mellizo v Kadizu in Manuel Centeno v Sevilji. Dandanes je saeta sestavljena iz 4 ali 5 osemzlo\xc5\xbenih verzov. _NEWLINE_Seguiriyas in Sole\xc3\xa1_NEWLINE_Ta dva stila sta najbolj globoka, surova, tragi\xc4\x8dna in dajeta ob\xc4\x8dutek absolutne \xc4\x8dustvene razgaljenosti. Poimenovanje Sole\xc3\xa1, bi po mnenju nekaterih flamenkologov lahko izhajalo iz \xc5\xa1panske besede za samoto, soledad. Sole\xc3\xa1 je eden izmen najzahtevnej\xc5\xa1ih stilov, zaradi sve\xc4\x8danosti in veli\xc4\x8dastnosti, ki jo definirata._NEWLINE_Serrana ima isto ritmi\xc4\x8dno shemo kot seguriya, za uvod slu\xc5\xbei zvrst Liviana, ki je lahkotnej\xc5\xa1a razli\xc4\x8dica seguiriye. _NEWLINE_Buler\xc3\xadas_NEWLINE_Izhajajo iz ritmi\xc4\x8dne sheme sole\xc3\xa1 in so zna\xc4\x8dilno veselja\xc5\xa1ke in igrive. Beseda izhaja iz glagola burlarse, ki pomeni nor\xc4\x8devati se._NEWLINE_Canti\xc3\xb1as_NEWLINE_Na splo\xc5\xa1no poznane tudi kot cantes de C\xc3\xa1diz (pesmi iz Cadiza). Po ritmi\xc4\x8dni shemi izhajajo iz sole\xc3\xa1, njihove glavne zna\xc4\x8dilnosti pa so: prevladovanje ritmike in v nasprotju s soleares, veliko manj \xc4\x8dustvujo\xc4\x8d stil, ki v svojih verzih predvsem opeva mesto C\xc3\xa1diz, njegove prebivalce in zgodovino, obi\xc4\x8daje itd. Sklop Canti\xc3\xb1as se deli na ve\xc4\x8d razli\xc4\x8dnih podzvrsti: alegr\xc3\xadas, mirabr\xc3\xa1s, romeras in caracoles._NEWLINE_Tangos in tientos_NEWLINE_Dva najbolj osnovna flamenko stila, ki sta med seboj zelo povezana, saj se je tientos razvil na osnovi tangosa. Tangos prihaja iz besede tangere in pomeni dotikati se. Tientos ima bolj po\xc4\x8dasen, sve\xc4\x8dan in zapleten ritem. Glavna umetnica tega stila je Pastora Pav\xc3\xb3n, la Ni\xc3\xb1a de los Peines. Za tientos-tangos je zna\xc4\x8dilen glasbeni in \xc4\x8dustveni prehod iz melanholije v \xc5\xbeivahnost in ritmi\xc4\x8dnost. Podzvrsti so: tanguillos, ki se povezujejo z znamenitim karnevalom v Kadizu in so prepoznavni po \xc5\xa1aljivem pridihu. La Mariana, pesem, ki jo je pel nek cigan na ulici v Sevilji in je bila kasneje prilagojena na ritem tientosa. Zelo znani zvrsti, ki se pojeta v ritmu tangosov iz Malage sta Garrot\xc3\xadn in Farruca. Izhajata iz asturijske in galicijske folklore. _NEWLINE_Fandangos_NEWLINE_Fandangos je zvrst folklore, ki je raz\xc5\xa1irjena po celotni \xc5\xa0paniji. Iz te zvrsti, natan\xc4\x8dneje poimenovane Fandangos del sur (fandangosi iz juga), se je razvilo petje brez ritma (cantos libres del comp\xc3\xa1s), z izjemo fandagosov iz Huelve, ki imajo tudi ritem. Slednji so sestavljeni iz petih kitic osemzlo\xc5\xbenih verzov z asonan\xc4\x8dno rimo, od kateri se eden ponovi. Le nekateri fandangosi so tudi plesni. _NEWLINE_Andaluzijske pesmi_NEWLINE_Poleg na\xc5\xa1tetih stilov obstajajo tudi tisti, ki se ne uvr\xc5\xa1\xc4\x8dajo v kategorijo flamenka, ampak se jih zaradi podobnosti ozna\xc4\x8duje z izrazom aflamencado. Zna\xc4\x8dilnosti flamenka imajo na primer villancicos ali bo\xc5\xbei\xc4\x8dne pesmi, nanas ali uspavanke in zelo popularne seviljane. _NEWLINE_Cantes de ida y vuelta_NEWLINE_Pesmi odhoda in prihoda so skupek hispanoameri\xc5\xa1kih pesmi, ki so jih prinesli \xc5\xa1panski izseljenci in v ve\xc4\x8dini izhajajo iz kubanske in argentinske folklore. Najbolj izstopajo\xc4\x8de zvrsti so la colombiana, la guajira, la milonga, la rumba in la vidalita, ki so se popularizirale v \xc4\x8dasu flamenko opere.'